Foto: Hina, HRT

SLAVKO LINIĆ pressicu je započeo govoreći o rezultatima predstečajnih nagodbi nakon čega je njegov pomoćnik sat vremena hvalio sve oko nagodbi. Nakon toga uslijedila su pitanja novinara, a na pitanja oko predstečajnih za EPH i sina prijatelja Radakovića s kojim karta nije želio odgovarati.

Na pitanje Indexove novinarke oko oprosta dugova EPH, Linić je odrješito kazao: "Neću vam odgovarati na provokativna pitanja".

"Ali da nešto odgovorim. Sramotno je podmetanje između medijskih kuća! Pa koliko ljudi radi u tom EPH? Koliko je zaposlenih? Bio sam najviše šokiran zbog napada HTV-a u tom slučaju. Pa znate li koliko je tom HTV-u otpisano duga? Ne želim u tome sudjelovati. EPH je podnijela zahtjev na koji pred Zakonom ima pravo, i država i ostali vjerovnici su pronašli rješenjem da se riješe njihovi problemi. Ne sramim se što smo im oprostili dug. Kad bih bio predsjednik Uprave EPH možda bih vam i mogao odgovoriti na pitanje kako su mogli kupovati druge medije. Moja su briga zaposleni! A mnogi od vas ne žele otvoriti oči. Vama 20 tisuća ljudi koji imaju šansu da zarađuju svoju plaću nije bitno! Vas zanima ulica i tračevi! Tvrtka koja je ugrožena, s enormnim dugovima, mi nađemo rješenje, uspijemo naći razumijevanje banaka, novog vlasnika, a vi pričate o mitu i korupciji! Ako mislite da je Pavić Liniću dao novce, prijavite to", poručio je Linić dodajući kako se zna gdje se rješavaju pitanja oko mita i korupcije.

No, na pitanje kako je moguće da se nekome tko ima, kako je sam kazao "enormni dug" i "u ogromnim je problemima", dopušta da kupuje druge medije, a istovremeno mu se opraštaju ti enormni dugovi, odgovor nije dao.

Na press konferenciji naša ga je novinarka pitala i za Šegona. Linić je samo kratko kazao da će Porezna iznijeti rezultate. Nakon pressice ponovno mu se obratila s pitanjem oko Šegona, a Linić je kratko kazao: "Šegon nije u sukobu interesa i nije dobio povoljan kredit. Za rezultate istrage oko imovine obratite se Poreznoj upravi".

Slično je odgovorio i na pitanje o predstečajnoj nagodbi DI Čazme, koju istražuje DORH!

"Nema razgovora o tome, dosta je!"

Na pitanje novinara o predstečajnoj nagodbi Radakovića i DI Čazme, Linić nije dao odgovor. Rekao je da ne zna o čemu se radi, iako je u njegovo ime dokument o predstečaju potpisao Šegon!

"Evo na što svodimo mjeru Vlade RH, oni koji su protiv Vladinih poteza, ekonomskih poteza, sve pretvaraju u kriminal! To je ono čega smo svjedoci u zadnja dva mjeseca, izmišljanje kriminala tamo gdje ga nema. Pitam se čija je to politika? Ne želim se bavit odgovorima i neću se baviti odgovorima! Ovo je mjera Vlade za taj dio, kad govorimo o bilo kakvim inkriminiranim radnjama dozvolimo da se time bave institucije, nitko od nas nema nikakvih problema da se time bave institucije. Ako već postavljate pitanje onda morate nešto drugo postaviti. Idemo vidjeti što je Fond za razvoj? To je Fond koji je stvorila bivša vlada. Ako je vaše rješenje da sam ja kriminalac, podnesite kaznenu prijavu Državnom odvjetniku."

"Nismo na tržnici", rekao je kad mu je novinar upao i riječ i rekao da ne odgovara na pitanja te ponovio pitanje o Čazmi.

"Nema razgovora o tome. Dosta je. Sve sam rekao", rekao je Linić i ustvrdio da nitko ne istražuje Čazmu! "Jeste li vi član Uskoka", pitao je Linić.

Hvaljenje o rezultatima predstečajnih

"Trenutno je otvoreno sto stečajnih postupaka koji traju više od pet godina, i tu imamo vrlo lošu naplatu", kaže Lalovac. Dodaje kako ima nekih stečajeva koji traju i preko 10 godina!

"U predstečajnim nagodbama prvi put svi vjerovnici sjedaju zajedno za stol, skoro 55 milijardi kuna je prijavljenih obveza, ukupno preko 6 tisuća predmeta. Trgovački sudovi su potvrdili 795 slučajeva! U predstečajnim nagodbama se glasa na način da 2/3 vjerovnika prihvate plan, dok u stečaju je to samo 50 posto. Kroz nagodbe smo pokrenuli preko tri tisuće stečajeva. Predstečajne su najviše koristile malim poduzetnicima. Veliki poduzetnici imaju veliki broj zaposlenih, pa je i tu značajan dio koristi", kaže Lalovac.

Tvrdi kako je od ukupnog duga država oprostila samo 13 posto dugova! "Spašene su i mnoge građevinske tvrtke", dodaje Lalovac koji objašnjava razliku između stečaja i predstečaja.

Tekst se nastavlja ispod oglasa

"U predstečaju su se trebali naplatiti radnici i vjerovnici.", zaključuje.

"To je mjera koja je dala rezultate i mjera po kojoj se Hrvatska može u EU postaviti na vrh tablice", nadovezao se Linić.

"Ukupna zaduženja i blokirani računi dostigli su razinu 44,6 milijardi kuna. To je vrijeme kad nije bilo gospodarske mjere, bez intervencije države izgubili smo kontrolu, 2012. vam je pokazala da se taj proces neplaćanja nije zaustavljao. Da nismo krenuli s tom mjerom taj trend nelikvidnosti i neplaćanja se ne bi završio!", kaže Linić.

"Ostajem iznenađen s kritičarima koji tvrde da su vjerovnici ugroženi. Vjerovnici žele ovakve mjere, zainteresirani su da gospodarski subjekti s kojima se može nastaviti raditi ostanu na tržištu", dodaje Linić.

"Predstečajnim nagodbama uspjeli smo zaustaviti nelikvidnosti, uspjeli smo spasiti 20 tisuća radnih mjesta, uspjeli smo spojiti vjerovnike, to je najveći rezultat. U Hrvatskoj posjesti zajedno dužnika i vjerovnika bila je nemoguća misija. Mi smo to uspjeli i dobili ogromnu potporu. Zahvaljujemo se vjerovnicima koji su se odrekli svojih potraživanja kako bi se nastavilo raditi na hrvatskom tržištu."

"Bivše vlasti i bankarski sustav su poticale građane da kupuju stanove po enormnim cijenama. Oni su krivi što su ti građani sada dužnici. Prezaduženost građana, 300 tisuća ljudi koji ne mogu otplaćivat svoje obaveze, to je problem Vlade, tu moramo naći rješenje!", govori Linić.

"6 tisuća i nešto postupaka s par milijuna zahtjeva za potraživanjem je riješeno, a imate 1300 zahtjeva, odnosno tužbi, za intervenciju tijela koja su nadležna da preispitaju to. To je poruka svim pravnim stručnjacima koju su protiv toga. ", zaključio je Linić.

Na pitanje gasi li se Zakon o predstečajnim nagodbama, odgovara:" To su prijedlozi koje mi sada pripremamo". No, dodao je: "Zasad predstečajne idu dalje".

Pljačka stoljeća

Index već mjesecima otkriva kako su predstečajne obična pljačka građana! Naime, nema nikakvog kriterija kome će oprostiti dugovi i koliko će se oprostiti, pa se nekima ne oprašta dok se drugima oprosti i 90 posto dugova (s kamatama)!

Još veća sumnja bačena je na predstečajne nagodbe nakon što je Index otkrio kako je glavni Linićev čovjek u nagodbama - Branko Šegon, čovjek koji je na sumnjiv način stekao 60 milijuna kuna imovine, a još je dobio i kredit HBOR-a dok je bio Linićev pomoćnik.

Jučer smo detaljno objavili kako se krade u predstečajnim nagodbama te da nema nikakve odgovornosti. Pet najčešćih načina pljačke pročitajte ovdje.





